דף הבית > משטרה > מאזן גנאים: "כל משפחות הפשע (הערביות) שהיו בישובים יהודים – נהרו לישובים ערבים"
מאזן גנאים: "כל משפחות הפשע (הערביות) שהיו בישובים יהודים – נהרו לישובים ערבים"
יו"ר פורום ראשי הרשויות הערביות במפגש עם נשיא המדינה והמפכ"ל: "משנת 2000 נרצחו 1,200 תושבים ערבים בנשק בלתי חוקי"
נשיא המדינה ראובן (רובי) ריבלין ומפכ"ל המשטרה רנ״צ רוני אלשיך, קיימו (רביעי, 2.8), מפגש עם ראשי הרשויות במגזר הערבי אשר עסק בשיתוף הפעולה בין המשטרה לבין ראשי הרשויות. במפגש שהתקיים בבית הנשיא השתתף גם יו"ר פורום ראשי הרשויות הערביות, מאזן גנאים. לאחר דברי פתיחה המשיכו ראשי הרשויות למפגש עם המפכ"ל והנשיא יחד עם צמרת המשטרה ומפקדי המחוזות במשטרה.
בפתח דבריהם התייחסו הנשיא והמפכ"ל באכזבה לנוכחות הדלילה של ראשי הרשויות. הנשיא הדגיש: ״אני מצטער מאוד על כך שרבים מראשי המועצות שביקשו להגיע, לא הגיעו בגלל לחצים שונים. חבל, כי נועדנו לחיות יחד ועלינו למצוא הדרך לקדם עניין זה שבנפשנו… ברגעים כאלה אין לנו את הפריבילגיה להתבצר בתחושת הצדק של כל צד, עלינו להיות חכמים. לשלב ידיים. להדגים מהי מנהיגות".
המפכ״ל אלשיך אמר: "אני אופטימי גם אם יש כאלה שבחרו להיבהל. אי אפשר לקיים חיים נורמאליים ללא שיטור. כולנו צריכים שיטור. לכן אני אופטימי ואין לי ספק שנביא תוצאות".
גנאים הודה לנשיא ואמר: "אני רוצה להודות לך על כל העשייה שלך. אתה מוכיח שהבית הזה הוא של כולנו -יהודים וערבים". הוא הודה גם למפכ"ל על קידום המפגש והעשייה המשותפת, והוסיף: "החברה הערבית לא נולדה אלימה, הנסיבות הביאו אותנו לזה. משטרת ישראל הוכיחה שהיא יכולה לדוג את כל משפחות הפשע ואני רוצה לומר שכל משפחות הפשע (הערביות) שהיו בישובים יהודים נהרו לישובים ערבים. משנת 2000 נרצחו 1,200 תושבים ערבים בנשק בלתי חוקי. חבריי ראשי הרשויות – יש אחריות שמוטלת על כולם".